b'\n_START_ARTICLE_\nMatthew Shepard\n_START_SECTION_\nTrecutul\n_START_PARAGRAPH_\nMatthew Shepard s-a n\xc4\x83scut pe 1 decembrie 1976 \xc3\xaen Casper, Wyoming, fiind cel mai mare dintre cei doi fii ai so\xc8\x9bilor Judy (n\xc4\x83scut\xc4\x83 Peck) \xc8\x99i Dennis Shepard. Fratele s\xc4\x83u mai mic, Logan, s-a n\xc4\x83scut \xc3\xaen 1981. Urmeaz\xc4\x83 cursurile \xc8\x99colii publice Natrona, inclusiv \xc8\x98coala Elementar\xc4\x83 Crest Hill \xc8\x99i liceul Dean Morgan. Tat\xc4\x83l s\xc4\x83u a fost angajat de compania petrolier\xc4\x83 Aramco \xc3\xaen vara anului 1994, p\xc4\x83rin\xc8\x9bii lui Shepard fiind nevoi\xc8\x9bi s\xc4\x83 se mute \xc3\xaen tab\xc4\x83ra reziden\xc8\x9bial\xc4\x83 a companiei din Dhahran, Arabia Saudit\xc4\x83. \xc3\x8en acest timp, Shepard urmeaz\xc4\x83 cursurile \xc8\x98colii Americane din Elve\xc8\x9bia (TASIS), de unde absolv\xc4\x83 \xc3\xaen mai 1995. El era de asemenea membru al Bisericii Episcopale Sf. Marcu. Mai t\xc3\xa2rziu, a frecventat Colegiul Catawba \xc3\xaen Carolina de Nord \xc8\x99i Colegiul Casper \xc3\xaen Wyoming, \xc3\xaenainte de a se stabili \xc3\xaen Denver, Colorado. Shepard a fost admis la Universitatea din Wyoming \xc3\xaen Laramie, la specializarea \xc8\x98tiin\xc8\x9be Politice. Aici este ales reprezentant al studen\xc8\x9bilor pentru Consiliul de Mediu Wyoming._NEWLINE_Matthew era descris de tat\xc4\x83l s\xc4\x83u ca fiind "un t\xc3\xa2n\xc4\x83r optimist \xc8\x99i acceptant care avea darul de a se \xc3\xaemprieteni cu aproape oricine. El era tipul de persoan\xc4\x83 u\xc8\x99or de abordat care c\xc4\x83uta mereu noi provoc\xc4\x83ri. Matthew avea o mare pasiune pentru egalitate \xc8\x99i era mereu pentru acceptarea diferen\xc8\x9belor dintre oameni". \xc3\x8en februarie 1995, \xc3\xaen timpul unei excursii organizate de liceu \xc3\xaen Maroc, Shepard este b\xc4\x83tut \xc8\x99i violat, cauz\xc3\xa2ndu-i acestuia depresie \xc8\x99i atacuri de panic\xc4\x83, potrivit mamei sale. Tom O\'Connor, poreclit "Doc", care de\xc8\x9binea un serviciu de limuzin\xc4\x83 \xc8\x99i c\xc3\xa2teodat\xc4\x83 \xc3\xael conducea pe Shepard, declara c\xc4\x83 cu c\xc3\xa2teva zile \xc3\xaenainte de atac, Matt i-a spus c\xc4\x83 este HIV pozitiv \xc8\x99i vrea s\xc4\x83 se sinucid\xc4\x83. Una dintre prietenele de colegiu ale lui Shepard, Tina LaBrie, era \xc3\xaengrijorat\xc4\x83 c\xc4\x83 depresia l-ar fi determinat pe Matthew s\xc4\x83 consume metamfetamin\xc4\x83 \xc8\x99i heroin\xc4\x83 pe timpul colegiului.\n_START_SECTION_\nCrima\n_START_PARAGRAPH_\n\xc3\x8en noaptea de 6 octombrie 1998, Shepard i-a \xc3\xaent\xc3\xa2lnit pe Aaron McKinney (22) \xc8\x99i Russell Henderson (21) la Fireside Lounge & Bar, un local gay-friendly din Laramie, Wyoming. Ace\xc8\x99tia s-au oferit s\xc4\x83-l duc\xc4\x83 pe Shepard acas\xc4\x83 cu camioneta apar\xc8\x9bin\xc3\xa2nd tat\xc4\x83lui lui McKinney. Cei doi au condus camioneta \xc3\xaentr-o zon\xc4\x83 rural\xc4\x83, izolat\xc4\x83, la est de Laramie. \xc3\x8en camionet\xc4\x83, Matthew a fost jefuit de chei, portofel \xc8\x99i pantofi \xc8\x99i b\xc4\x83tut sistematic de unul sau am\xc3\xa2ndoi atacatorii. Acesta a fost scos din camion, plesnit peste cap de 18 ori cu un pistol \xc8\x99i lovit \xc3\xaentre picioare. Matthew a fost legat de un gard, incendiat \xc8\x99i l\xc4\x83sat s\xc4\x83 moar\xc4\x83 \xc3\xaen frig. Shepard a fost at\xc3\xa2t de crunt b\xc4\x83tut \xc3\xaenc\xc3\xa2t \xc3\xaentreaga fa\xc8\x9b\xc4\x83 \xc3\xaei era complet acoperit\xc4\x83 de s\xc3\xa2nge, except\xc3\xa2nd unele zone ale obrajilor par\xc8\x9bial cur\xc4\x83\xc8\x9bate de lacrimi. Ambele prietene ale atacatorilor au m\xc4\x83rturisit c\xc4\x83 nici McKinney, nici Henderson nu se aflau sub influen\xc8\x9ba drogurilor sau alcoolului la momentul atacului. Mai mult, McKinney \xc8\x99i Henderson i-au aflat adresa \xc8\x99i inten\xc8\x9bionau s\xc4\x83 \xc3\xaei jefuiasc\xc4\x83 locuin\xc8\x9ba._NEWLINE_Dup\xc4\x83 atac, Aaron McKinney \xc8\x99i Russell Henderson s-au \xc3\xaentors \xc3\xaen ora\xc8\x99 unde s-au luat la b\xc4\x83taie cu doi tineri hispanici, Emiliano Morales \xc8\x99i Jeremy Herrara; Morales \xc8\x99i McKinney s-au ales cu r\xc4\x83ni la cap \xc3\xaen urma \xc3\xaenc\xc4\x83ier\xc4\x83rii. Ofi\xc8\x9berul Flint Waters a sosit la fa\xc8\x9ba locului, l-a re\xc8\x9binut pe Henderson \xc8\x99i cur\xc3\xa2nd avea s\xc4\x83 g\xc4\x83seasc\xc4\x83 pistolul cu s\xc3\xa2nge \xc8\x99i \xc3\xaenc\xc4\x83l\xc8\x9b\xc4\x83mintea lui Shepard, precum \xc8\x99i cardul lui de credit \xc3\xaen camioneta lui McKinney. Henderson \xc8\x99i McKinney au \xc3\xaencercat mai t\xc3\xa2rziu s\xc4\x83-\xc8\x99i conving\xc4\x83 prietenele s\xc4\x83 le ofere alibiuri \xc8\x99i s\xc4\x83-i ajute s\xc4\x83 scape de probe._NEWLINE_\xc3\x8enc\xc4\x83 legat de gard, Shepard, aflat \xc3\xaen com\xc4\x83, a fost descoperit la 18 ore dup\xc4\x83 atac de un ciclist, Aaron Kreifels, care ini\xc8\x9bial l-a confundat pe Shepard cu o sperietoare de ciori. Reggie Fluty a fost primul ofi\xc8\x9ber de poli\xc8\x9bie care a ajuns la locul atacului, descoperindu-l pe Shepard \xc3\xaen via\xc8\x9b\xc4\x83, dar plin de s\xc3\xa2nge. M\xc4\x83nu\xc8\x99ile medicale emise de c\xc4\x83tre Departamentul \xc8\x98erifului din Albany County aveau defecte, astfel c\xc4\x83 Reggie a decis s\xc4\x83-\xc8\x99i foloseasc\xc4\x83 m\xc3\xa2inile goale pentru a elibera c\xc4\x83ile respiratorii s\xc3\xa2nger\xc3\xa2nde ale lui Shepard. O zi mai t\xc3\xa2rziu, aceasta a fost informat\xc4\x83 c\xc4\x83 Shepard era HIV pozitiv \xc8\x99i c\xc4\x83 ar putea fi expus\xc4\x83 datorit\xc4\x83 t\xc4\x83ieturilor de pe m\xc3\xa2inile ei. Dup\xc4\x83 ce a urmat timp de o lun\xc4\x83 un tratament experimental cu azidotimidin\xc4\x83 (AZT), s-a dovedit c\xc4\x83 Reggie nu era infectat\xc4\x83. Mama lui Matthew a aflat despre infec\xc8\x9bia cu HIV a fiului ei doar pe timpul spitaliz\xc4\x83rii la Poudre Valley, dup\xc4\x83 atac._NEWLINE_Shepard a suferit fracturi la nivelul cefei \xc8\x99i urechii drepte. Medicii au descoperit leziuni ireversibile ale trunchiului cerebral, care au afectat capacitatea organismului s\xc4\x83u de a regla b\xc4\x83t\xc4\x83ile inimii, temperatura corpului \xc8\x99i alte func\xc8\x9bii vitale. Au existat de asemenea \xc8\x99i zeci de mici lacera\xc8\x9bii la nivelul capului, fe\xc8\x9bei \xc8\x99i g\xc3\xa2tului. R\xc4\x83nile lui Matthew erau mult prea grave pentru a putea fi operate de medici. Shepard nu \xc8\x99i-a mai rec\xc4\x83p\xc4\x83tat cuno\xc8\x99tin\xc8\x9ba \xc8\x99i a r\xc4\x83mas conectat la aparate p\xc3\xa2n\xc4\x83 c\xc3\xa2nd medicii i-au pronun\xc8\x9bat decesul pe 12 octombrie 1998, la ora 12:53 dup\xc4\x83-amiaz\xc4\x83. Pe timpul intern\xc4\x83rii lui la terapie intensiv\xc4\x83 \xc8\x99i \xc3\xaen zilele de dup\xc4\x83 atac, manifest\xc4\x83ri de sus\xc8\x9binere au avut loc \xc3\xaen \xc3\xaentreaga lume.'